**भारत सरकार**

**सड़क परिवहन और राजमार्ग मंत्रालय**

**राज्‍य सभा**

**सोमवार, 28 जुलाई, 2014, 6 श्रावण, 1936 (शक) अतारांकित प्रश्‍न सं. 2095**

**सड़क दुर्घटनाएं**

**2095. श्री एस. थंगावेलु:**

क्या सड़क परिवहन और राजमार्ग मंत्री यह बताने की कृपा करेंगे कि:

(क) क्या सड़क दुर्घटनाओं में होने वाली अकाल मृत्यु प्रति एक लाख की जनसंख्या में 8 से बढ़कर वर्ष 2010 में लगभग 12 हो गई है;

(ख) क्या इन सभी मौतों में सोलह प्रतिशत चौपहिया कारों में तथा 32 प्रतिशत दोपहिया अथवा तिपहिया वाहनों में होती है;

(ग) क्या मोटर यान अधिनियम, 1988 इनमें से किसी भी मुद्दे का निर्णायक रूप से समाधान करने में अप्रभावी रहा है; और

(घ) क्या मोटर यान (संशोधन) विधेयक, 2012 में प्रस्तावित संशोधन भी भारतीय सड़कों पर मौजूद वर्तमान हालातों का समाधान करने में प्रभावी नहीं होंगे?

**उत्‍तर**

**सड़क परिवहन और राजमार्ग मंत्रालय में राज्‍य मंत्री**

**(श्री कृष्‍णपाल गुर्जर)**

**(क) और (ख)** सड़क परिवहन और राजमार्ग मंत्रालय के परिवहन अनुसंधान स्‍कंध द्वारा प्रकाशित ‘’भारत में सड़क दुर्घटनाएं, 2012’’ के अनुसार सड़क दुर्घटनाओं में प्रति 1,00,000 आबादी पर मारे गए व्‍यक्‍तियों की संख्‍या 2001 में 7.9 से बढ़कर 2010 में 11.4 हो गई । सड़क दुर्घटनाओं में मारे गए व्‍यक्‍तियों की संख्‍या के लिए उत्‍तरदायी तिपहिया, दुपहिया और चौपहिया वाहनों के प्रतिशत भाग के संबंध में उपलब्‍ध जानकारी वर्ष 2006 से निम्‍नवत है:-

|  |  |  |  |
| --- | --- | --- | --- |
| **वर्ष** | **दुपहिया** | **तिपहिया** | **चौपहिया कार\*** |
| 2006 | 16.2 | 4.5 | 18.9 |
| 2007 | 16.2 | 4.4 | 18.9 |
| 2008 | 16.1 | 4.8 | 17.7 |
| 2009 | 15.7 | 4.0 | 17.5 |
| 2010 | 18.3 | 4.7 | 19.2 |
| 2011 | 19.2 | 4.3 | 17.6 |
| 2012 | 20.3 | 4.2 | 18.6 |
| \* **जीप और टैक्‍सी शामिल है** | | | |

**(ग) और (घ)** सड़कों पर सुरक्षा में सुधार करने के लिए विद्यमान मोटरयान अधिनियम, 1988 के स्‍थान पर नए मोटरयान अधिनियम का मसौदा तैयार करने का निर्णय लिया गया है जिसमें मोटरवाहनों और सड़क सुरक्षा से संबंधित सम्‍पूर्ण मुद्दों को विस्‍तार से शामिल किया जाएगा ।

\*\*\*\*\*